Što prognoziraju futurolozi?
Više religije u Kini, manje na Srednjem istoku i u Americi; više nuklearnih elektrana; možda nova biološka oružja, stvorena genetskim i
Kako se primičemo kraju 2008, pravo je vrijeme za osvrnuti se unatrag ... ili možda pogledati unaprijed. Upravo ovo potonje rade članovi udruge World Future Society. Svake godine, publikacija koju objavljuje ova udruga, , objavi svoju rang listu prognoza za dolazeće godine, pa i desetljeća. Prognoze uključuju promjene u tehnologiji, okolišu i društvu. Budućnost bi mogla biti prilično zastrašujuća. Sve što netko izgovori bit će snimljeno do 2030., kaže se u jednoj od prognoza. Druga predviđa nove načine biološkog ratovanja, temeljene na organizmima stvorenim genetskim inžinjeringom. No, buduće tehnologije osigurat će rješenja za buduće probleme. Klimatske promjene, primjerice, smanjit će dostupnu količinu svježe vode u svijetu. Ali, kako kaže urednik lista Futurist Patrick Tucker, čovječanstvu bi na raspolaganju mogli biti novi načini udovoljavanja potreba za vodom. "Mnogo više ćemo čuti o desalinizaciji kao načinu borbe protiv nestašica vode, a nanotehnologija je ustvari jedan od faktora u tome ... To je samo jedan od primjera tehnologije koju se ne bi obično prispodobilo s okolišem, a koja će nam pomoći da preživimo u okolišu oskudnom vodom i pomoći da civilizacija nastavi s procvatom i u takvim okolnostima," kaže Tucker. Jedan od velikih društvenih trendova posljednjih stoljeća – urbanizacija – povećavat će se, prema projekcijama, i u dolazećim desetljećima. Tucker objašnjava da urbanizacija znači daleko više od samog preseljenja stanovništva u gradove. "U širem ekonomskom smislu, to označava pomak ljudi iz poljoprivredne ekonomije u moderniju, industrijsku ekonomiju. Nema nikakve sumnje da će se globalna ekonomija sve više i više odmicati od poljoprivredne ekonomije ka urbanoj. Upravo tako će urbanizacija dostići 60 posto do 2030. godine," kaže Tucker. Svim tim ljudima u gradovima trebat će specijalizirane usluge, a futuristi kažu da će obuka i obrazovanje sve više biti izvođeni ne pomoću knjiga u učionicama, nego kroz simulacije nalik video-igrama. Vrlo realistička simulacija, recimo, kirurškog zahvata, pružit će odličnu obuku većem broju budućih kirurga na više različitih mjesta, a ne samo na medicinskim fakultetima i klinikama. Automobili i kamioni neće tako brzo nestati s prometnica, ali budućnost donosi bolje komunikacije koje bi mogle smanjiti potrebu za putovanjima. Prognoza je da će Kina ne samo postati najveće turističko odredište, nego i najveći izvor turista. Ustvari, svjetski turizam će se, očekuje se, udvostručiti do 2020. Tucker kaže da je to dio potrebe da se ispuni slobodno vrijeme. "U idealnim okolnostima, funkcionirajuća ekonomija većem broju ljudi pruža slobodno vrijeme. I sada, premda se ljudi žale da imaju sve manje slobodnog vremena, oni ga ustvari imaju oko 40 sati tjedno, jednako kao i prije desetak godina. Putovanja i turizam stoga bi mogli biti vrlo svjetla ekonomska točka u budućnosti," kaže Tucker. Od nekih drugih većih promjena, futuristi vide više religioznosti u Kini, a znatno više sekularnosti na Srednjem istoku. Isto tako, privlačnost religije nastavit će opadati u Sjedinjenim Državama, kažu oni. U pogonu će biti puno više nuklearnih elektrana – oko 1000 do 2025. Bit će i više uporabe alternativnih izvora energije – sunca i vjetra – ali ne toliko mnogo više kao nuklearne energije. Na kraju, vrijedi izdvojiti da futuristi prognoziraju ljudima budućnosti više seksa nego danas. Prvenstveni razlog: produljenje životne dobi do 130 godina, što bi onima koji će se roditi za dvadesetak godina osiguralo više od stoljeća seksualnih aktivnosti.